Document ID: 32003D0709

Komisijos sprendimas
2003 m. spalio 9 d.
įsteigiantis Europos vartotojų konsultacinę grupę
(2003/709/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi:
(1) Vartotojų apsaugos kontekste, kaip numatyta Sutarties 153 straipsnyje, Komisijai tikslinga konsultuotis su vartotojais dėl problemų, susijusių su jų interesų apsauga Bendrijos lygiu,
(2) Nuo 1973 m. Komisijai padėjo šiam tikslui vėlesniais sprendimais sukurtas forumas; naujausias sprendimas buvo 2000 m. gegužės 4 d. Komisijos sprendimas 2000/323/EB, įsteigiantis Vartotojų komitetą [1];
(3) Tas sprendimas turėtų būti suderintas su pasikeitusiu politiniu ir teisiniu kontekstu, kad būtų atsižvelgta į naujų valstybių narių stojimą bei poreikį suderinti vartotojų organizacijų sąvokas su Bendrijos teisės aktuose naudojamomis sąvokomis. Taip pat turėtų būti numatyta galimybė susieti ir kitų organizacijų atstovus. Be to, vadovaujantis komitetų kūrimo taisyklėmis [2], dabartinis Vartotojų komitetas turėtų būti pavadintas "Europos vartotojų konsultacine grupe";
(4) Taip pat tikslinga padidinti Grupės veiklos aiškumą ir efektyvumą, pirmiausia pakeičiant kandidatų skyrimo tvarką, nustatant, kad nacionalines vartotojų organizacijas atstovaujantys nariai gali būti paskirti tik dar vienai kadencijai, įgyvendinant veiksmingą atskaitomybės tvarką ir patvirtinant Grupės darbo tvarkos taisykles;
(5) Atsižvelgiant į gana didelius pakeitimus, siekiant aiškumo, Sprendimas 2000/323/EB turėtų būti pakeistas,
NUSPRENDĖ:
1 straipsnis
1. Komisija įsteigia Europos vartotojų konsultacinę grupę (toliau - Grupė).
2. Komisija gali konsultuotis su Grupe visais klausimais, susijusiais su vartotojų interesų apsauga Bendrijos lygiu.
2 straipsnis
1. Grupę sudaro:
a) po vieną narį iš kiekvienos valstybės narės, atstovaujantį nacionalines vartotojų organizacijas;
b) po vieną narį iš kiekvienos Europos vartotojų organizacijos.
2. Šiame sprendime "nacionalinės vartotojų organizacijos" - tai vartotojų organizacijos, pagal nacionalines taisykles ar praktiką atstovaujančios vartotojus ir veikiančios nacionaliniu lygiu.
3. Šiame sprendime "Europos vartotojų organizacijos" - tai vartotojų organizacijos, atitinkančios vieną iš dviejų toliau nurodytų kriterijų grupių. Jos:
a) 1. turi būti nevyriausybinės, pelno nesiekiančios organizacijos, nepriklausančios nuo pramonės, prekybos ir verslo ar kitų prieštaraujančių interesų, kurių pagrindinis tikslas ir veikla yra vartotojų sveikatos, saugos ir ekonominių interesų skatinimas bei apsauga Bendrijoje, ir
2. bent pusės visų valstybių narių nacionalinės vartotojų organizacijos, pagal nacionalines taisykles ar praktiką atstovaujančios vartotojus ir veikiančios regioniniu ar nacionaliniu lygiu, turi būti įgaliojusios jas atstovauti vartotojų interesus Bendrijos lygiu, ir
3. turi būti pateikusios Komisijai pakankamai informacijos apie savo narius, vidines taisykles ir finansavimo šaltinius, arba
b) 1. turi būti nevyriausybinės, pelno nesiekiančios organizacijos, nepriklausančios nuo pramonės, prekybos ir verslo ar kitų prieštaraujančių interesų, kurių pagrindinis tikslas ir veikla yra atstovauti vartotojų interesus standartizacijos procese Bendrijos lygiu ir
2. bent dviejuose trečdaliuose visų valstybių narių:
- įstaigos, pagal nacionalines taisykles ar praktiką atstovaujančios valstybių narių nacionalines vartotojų organizacijas, arba
- jei tokių įstaigų nėra - valstybių narių nacionalinės vartotojų organizacijos, pagal nacionalines taisykles ar praktiką atstovaujančios vartotojus ir veikiančios nacionaliniu lygiu,
turi būti įgaliojusios jas atstovauti vartotojų interesus Bendrijos lygiu.
3 straipsnis
1. Nacionalines vartotojų organizacijas atstovaujančius Grupės narius skiria Komisija valstybių narių įsteigtas vartotojų organizacijas atstovaujančių nacionalinių įstaigų siūlymu, o jei jų nėra - kompetentingų nacionalinės valdžios institucijų siūlymu.
2. Europos vartotojų organizacijas atstovaujančius narius skiria Komisija Europos vartotojų organizacijų siūlymu.
3. Pakaitiniai nariai, kurių skaičius lygus Grupės narių skaičiui, skiriami tokiomis pačiomis sąlygomis kaip ir nariai. Pakaitinis narys automatiškai pakeičia tą narį, kurio nėra.
4. Informavimo tikslais Komisija skelbia narių ir pakaitinių narių sąrašą Europos Sąjungos oficialiojo leidinio C serijoje.
4 straipsnis
Nariai skiriami trejų metų kadencijai. Nacionalines vartotojų organizacijas atstovaujantys nariai gali būti paskirti tik dar vienai kadencijai 3 straipsnyje nustatyta tvarka.
Pasibaigus trejų metų laikotarpiui, nariai savo pareigas eina tol, kol jie pakeičiami arba kol yra paskiriami kitai kadencijai.
Narių kadencija gali baigtis anksčiau nei po trejų metų, jei jie atsistatydina, išeina į pensiją ar miršta. Ji taip pat gali būti nutraukta, jei kandidatais juos pasiūliusios organizacijos, įstaigos ar valdžios institucijos prašo, kad jie būtų pakeisti. Jie pakeičiami likusiam trejų metų kadencijos laikui 3 straipsnyje nustatyta tvarka.
5 straipsnis
Narystė nesuteikia teisės į atlyginimą.
6 straipsnis
1. Komisijos pasiūlymu Grupė gali kviesti kitų organizacijų, kurių vienas pagrindinių tikslų yra vartotojų interesų rėmimas ir kurios šiuo tikslu aktyviai veikia Europos lygiu, atstovus dalyvauti savo darbe.
2. Grupė gali kviesti kaip ekspertą dalyvauti jos darbe bet kokį asmenį, turintį specialių žinių tam tikru darbotvarkės klausimu.
7 straipsnis
1. Grupė posėdžiauja Komisijos nustatyta forma ir laiku. Komisija vadovauja Grupės posėdžiams. Komisija teikia Grupei sekretoriato paslaugas ir organizuoja jos darbą.
2. Grupės diskusijos remiasi Komisijos pateiktais prašymais pareikšti nuomonę. Prašydama pareikšti nuomonę, Komisija gali nustatyti terminą, per kurį nuomonė turi būti pateikta.
3. Grupė patvirtina savo darbo tvarkos taisykles remdamasi Komisijos pasiūlymais.
4. Nacionalines vartotojų organizacijas atstovaujantys Grupės nariai informuoja jų atstovaujamas asociacijas ir konsultuojasi su jomis. Kiekvienas narys įgyvendina veiksmingą atskaitomybės tvarką, kad apie Grupės darbą sistemingai informuotų visas vartotojų organizacijas nacionaliniu lygiu ir savo ruožtu informuoja apie jų nuomonę.
5. Kasmet Komisijos šaukiamai vartotojų organizacijų asamblėjai Grupė pateikia savo veiklos ataskaitą.
8 straipsnis
Nepažeisdami Sutarties 287 straipsnio, Grupės nariai ir pakaitiniai nariai neatskleidžia jokios jų darbo Grupėje ar jos darbo grupėse metu gautos informacijos, jei Komisija juos informuoja, kad prašoma nuomonė ar iškeltas klausimas yra konfidencialaus pobūdžio.
9 straipsnis
Sprendimas 2000/323/EB panaikinamas.
Priimta Briuselyje, 2003 m. spalio 9 d.

Labels: 10
3